
A TNF-alpha gén promoter polimorfizmusának szerepe a Tourette-szindróma kialakulásában

Bevezetés: A Tourette-szindróma (TS) egy gyermekkorban kialakuló neuropszichiátriai zavar, melyet motoros, illetve vokális tic-ek jellemeznek. A TS etiológiája nem tisztázott, hátterében részben környezeti, részben komplex genetikai faktorokat feltételeznek. A kórkép patomechanizmusban korábban a Streptococcus fertőzések kapcsán megjelenő gyulladásos, illetve autoimmun faktorok szerepe is felmerült.
Módszerek: Vizsgálatainkba 5 európai országból származó (magyar, olasz, lengyel, görög, albán), n=163 családi triót, illetve n=298 TS-ban érintett beteget, valamint 534 egészséges kontrollt vontunk be. A DNS minták genotipizálása során a dopamin
D4-es receptor (DRD4) gén 3. exonjának 48 bázispáros hosszúság-polimorfizmusát (VNTR) hagyományos polimeráz láncreakció (PCR) és agaróz gélelektroforézis segítségével, a TNF-α gén promoterének -308-as polimorfizmusát (rs1800629) pedig TaqMan próbák alkalmazásával, real time-PCR-rel határoztuk meg.
Eredmények: Szignifikáns asszociációt mutattunk ki a TNF-α gén promoter -308-as polimorfizmusának G allélje és a Tourette-szindróma között (p=0,001). A DRD4 gén 3. exon VNTR genotípus eloszlásában nem találtunk szignifikáns különbséget a beteg, illetve a kontroll minta között.
Következtetések: A fehérvérsejteken túlmenően, a központi idegrendszerben a mikroglia által is termelődik TNF-α, melynek mennyiségét a promoterben talalható különböző polimorfizmusok, beleértve a -308-ast is, befolyásolhatják. Vizsgálataink alapján feltételezhető, hogy a TNF-α genetikai variációjának szerepe lehet a Tourette-szindróma kialakulásában. Elképzelhető, hogy a polimorfizmus hatása a post-streptococcalis gyulladásos és autoimmun reakció befolyásolásán keresztül valósul meg.
Támogatók: Tourette Syndrome Genetics South Eastern European Initiative projekt COST Action (BM0905): European Network for the Study of Gilles de la Tourette Syndrome



